সাঁতেতিয়েন

সাঁতেতিয়েন মধ্য ফ্রান্সের পূর্বের মাসিফ সেন্ট্রালের একটি শহর। এটি লিওঁ থেকে ৫৫ কিমি (৩৪ মাইল) দক্ষিণ-পশ্চিমে ওভের্নিয়ে-রোন-আল্পস রেজিওঁতে অবস্থিত, যা তুলুজ শহরকে লিওঁয়ের সাথে সংযুক্ত করে। সাঁতেতিয়েন লোয়ার দেপার্তমঁর রাজধানী। ২০১৭ সালের জনশুমারি অনুসারে এই শহরের জনসংখ্যা ১৭২,৫৬৫ এবং সমগ্র নগর এলাকার জনসংখ্যা ৫২০,০০০ এর অধিক। বিগত কয়েক বছরে সাঁতেতিয়েন ১৯শ শতাব্দীর শিল্প নগরী থেকে ২১শ শতাব্দীর "ইউরোপীয় নকশার রাজধানী"-তে পরিণত হয়েছে। এর পদক্ষেপ হিসেবে শহরটির প্রধান প্রধান জেলাগুলোতে নগর উন্নয়নের কাজ হয়েছে। সেন্ট স্টিফেনের নামানুসারে এই শহরের নামকরণ করা হয়েছে। ঐতিহাসিক নথিতে এই শহরের প্রথম উল্লেখ পাওয়া যায় মধ্যযুগে সাঁতেতিয়েন দ্য ফ্যুরঁ (লোয়ার নদীর শাখা নদী ফ্যুরঁ নদীর নামানুসারে) নামে। ১৩শ শতাব্দীতে এটি সাঁতেতিয়েনের প্রতি উৎসর্গীকৃত একটি গির্জাকে ঘিরে ছোট বরা ছিল। ফ্যুরঁ নদীর তীরে কামিনো দ্য সান্তিয়াগো বা ওয়ে অব সেন্ট জেমসের নিকটে ১২২২ সালে সিস্তেরশেঞ্জরা ভালবেনোয়াত অ্যাবি স্থাপন করে। ১৫শ শতাব্দীর শেষভাগে এটি এর মূল কেন্দ্রের চারপাশে প্রাচীর দিয়ে দুর্গবেষ্টিত গ্রাম ছিল। ১৬শ শতাব্দী থেকে সাঁতেতিয়েন অস্ত্র প্রস্তুতকারক শিল্প গড়ে তুলে এবং বাজার নগর হয়ে ওঠে। এর ফলে শহরটির গুরুত্ব বৃদ্ধি পায়, তবে ১৭শ শতাব্দীতে এটি ফিতা উৎপাদন কেন্দ্রে পরিণত হয়। পরবর্তী কালে এটি লোয়ার কয়লা খনি অববাহিকার খনিজ কেন্দ্রে পরিণত হয় এবং আরও সাম্প্রতিককালে এটি বাইসাইকেল শিল্পের জন্য প্রসিদ্ধি অর্জন করে। ১৯শ শতাব্দীর প্রথম ভাগ থেকে এটি লোয়ার বিভাগের একটি আরোঁদিসমাঁর একমাত্র প্রধান শহর ছিল। ১৮৩২ সালে এর জনসংখ্যা ছিল ৩৩,০৬৪। শিল্প নগরী গড়ে ওঠার পর ১৮৮০ সালের মধ্যে এই সংখ্যা দ্রুত বেড়ে দাঁড়ায় ১১০,০০০-তে। সাঁতেতিয়েনের দ্রুত বর্ধমান প্রভাবের কারণে ১৮৫৫ সালের ২৫শে জুলাই মোঁব্রিসোঁকে সরিয়ে একে প্রেফ্যক্ত্যুর বা প্রশাসনিক জেলা এবং বিভাগীয় প্রশাসনে রূপান্তরিত করা হয় এবং মোঁব্রিসোঁকে তখন আরোঁদিসমাঁয় পরিণত করা হয়। ১৮৫৫ সালের ৩১শে মার্চ সাঁতেতিয়েনে ভালবেনোয়াতের কম্যুনগুলো এবং আরও কয়েকটি পার্শ্ববর্তী এলাকা অন্তর্ভুক্ত করা হয়। সমুদ্রপৃষ্ঠ থেকে এর আবহাওয়া কেন্দ্রের উচ্চতা কম হওয়ার জন্য এই শহরের জলবায়ু নাতিশীতোষ্ণ, কিন্তু সাঁতেতিয়েনে সবমিলিয়ে বেশ উঁচু। শহরের নিম্ন এলাকা ৫৩০ মিটার (১৭৩৯ ফুট) উঁচু এবং এর দক্ষিণ অংশের কিছু এলাকা ৭০০ মিটার (২২৯৭ ফুট) উঁচু। সাঁতেতিয়েনের আবহাওয়া মূলত উষ্ণ-গ্রীষ্ম আর্দ্র মহাসাগরীয় জলবায়ুবিশিষ্ট (কোপেন: ডিএফবি)। এছাড়া এটি ফ্রান্সের সবচেয়ে বেশি তুষারপাত হওয়া শহর, যেখানে প্রতি বছর গড়ে ৮৫ সেমি (২.৭৯ ফুট) তুষারপাত হয়। সাঁতেতিয়েন ২০শ শতাব্দীর শুরু থেকে অটোমোবাইল পর্যটকদের জন্য জনপ্রিয় স্থান। ১৯৯৮ সালে সাঁতেতিয়েনে ফ্রান্সের সর্ববৃহৎ নকশা বিয়েনেল চালু করে। এটি দুই সপ্তাহ ব্যাপী চলে। এই শহরে মাসেনে গীতিনাট্য পরিবেশনা সম্পর্কিত মাসেনে উৎসব চালু করে। ২০০০ সালে শহরটি ফ্রান্সের শিল্পকলা ও ইতিহাসের শহর ও ভূখণ্ড হিসেবে স্বীকৃতি লাভ করে। ২০১০ সালের ২২শে নভেম্বর ইউনেস্কোর সৃষ্টিশীল শহর নেটওয়ার্কের অংশ হিসেবে এটি "নকশা নগরী" হিসেবে মনোনীত হয়। সাঁতেতিয়েনে চারটি জাদুঘর রয়েছে, সেগুলো হল আধুনিক শিল্পকলা জাদুঘর, সাঁতেতিয়েন মাইন জাদুঘর, শিল্পকলা ও শিল্প জাদুঘর এবং সাঁতেতিয়েন প্রাচীন জাদুঘর। এই শহরের নিকটবর্তী বিমানবন্দর হল সাঁতেতিয়েন - বুতেওঁ বিমানবন্দর। এটি সাঁতেতিয়েন থেকে ১২ কিমি (৭.৪৬ মাইল) উত্তর থেকে উত্তর-পশ্চিমে অঁদ্রেজোয়া-বুতেওঁতে অবস্থিত। এই শহরের প্রধান রেলওয়ে স্টেশন গার দ্য সাঁতেতিয়েন-শাতোক্রোয়া পারি, লিওঁ ও কয়েকটি আঞ্চলিক লাইনে উচ্চ গতিসম্পন্ন পরিবহন সেবা প্রদান করে। সাঁতেতিয়েন এর ট্রাম পরিষেবা সাঁতেতিয়েন ট্রামওয়ে এবং ট্রলিবাস পরিষেবা সাঁতেতিয়েন ট্রলিবাস সিস্টেমের জন্যও প্রসিদ্ধ। বাস ও ট্রাম পরিষেবা পরিচালনা করে গণপরিবহন নির্বাহী সংস্থা সোসিয়েত দ্য ত্রঁসপোর দ্য লাগ্লোমেরাশিওঁ স্তেপানোয়াজ। বাইসাইকেল শেয়ারিং পরিষেবা ভেলিভের ২৮০টি ভাড়া বাইসাইকেল নিয়ে ২০১০ সালের জুন থেকে যাত্রা শুরু করে। "Recherche sur une zone géographique | Insee"। ইন্সি। সংগ্রহের তারিখ ২৯ সেপ্টেম্বর ২০২০।  "Données climatiques de la station de Saint-Étienne" (French ভাষায়)। Meteo France। ৩১ ডিসেম্বর ২০১৮ তারিখে মূল থেকে আর্কাইভ করা। সংগ্রহের তারিখ ২৬ ডিসেম্বর ২০১৫। উদ্ধৃতি শৈলী রক্ষণাবেক্ষণ: অচেনা ভাষা (link) "Climat Rhône-Alpes" (French ভাষায়)। Meteo France। ৭ অক্টোবর ২০২০ তারিখে মূল থেকে আর্কাইভ করা। সংগ্রহের তারিখ ২৯ সেপ্টেম্বর ২০২০। উদ্ধৃতি শৈলী রক্ষণাবেক্ষণ: অচেনা ভাষা (link) "Normes et records 1961-1990: Saint-Étienne - Bouthéon (42) - altitude 400m" (French ভাষায়)। Infoclimat। সংগ্রহের তারিখ ২৯ সেপ্টেম্বর ২০২০। উদ্ধৃতি শৈলী রক্ষণাবেক্ষণ: অচেনা ভাষা (link) "La Biennale Internationale Design Saint-Étienne"। Cité du design। সংগ্রহের তারিখ ২৯ সেপ্টেম্বর ২০২০।  "St-Etienne and Sydney nominated UNESCO Creative Cities"। ২২ নভেম্বর ২০১০। Archived from the original on ১২ জুলাই ২০১২। সংগ্রহের তারিখ ২৯ সেপ্টেম্বর ২০২০। উদ্ধৃতি শৈলী রক্ষণাবেক্ষণ: বট: আসল-ইউআরএলের অবস্থা অজানা (link) উইকিমিডিয়া কমন্সে সাঁতেতিয়েন সংক্রান্ত মিডিয়া রয়েছে। উইকিভ্রমণে সাঁতেতিয়েন সম্পর্কিত ভ্রমণ নির্দেশিকা রয়েছে। নগর পরিষদের ওয়েবসাইট পর্যটন বোর্ডের অফিসিয়াল ওয়েবসাইট স্থানীয় ইভেন্টের ওয়েবসাইট Biennale Internationale Design Saint-Etienne École nationale supérieure des mines de Saint-Étienne